Lah dinanti-nanti juo dek Sabai Nan Aluih, lah labiah pulo duo bulan, namun Mangkutak Alam alun juo tibo lai.
Padohal dalam perjanjian antaro Sabai jo Mangkutak dulu, sabulan sasudah turun ka lapangan, laporan Mangkutak lah harus disarahan ka Sabai.
Tanyato kini jaankan laporan, puncak iduang Mangkutak tu sajo indak nampak doh.
Kama kolah paja tu kini.
Bulan katigo, barulah mancogok Mangkutak.
Alun tacacah ikue Mangkutak ka lapiak lai, alun sempat Mangkutak maelo angok lai, Sabai lah malapeh mitraliurnyo mahantam Mangkutak.
“Kantuik waang! Manyo laporan nan waang buek tu. Manyo databes nan kecek waang hebat tu? Apo sajo nan alah waang karajoan salamoko? Maabih-abihan pitih Ai sajo? Ingek Mang. Bukan Ai nan manyuruah waang mambuek databes, tapi waang jo kawan-kawan waang tu sapakat untuk mambueknyo. Databes kesenian kecek waang? Databes seniman kecek waang. Untuk mambangun nagariko kecek waang. Lah satuju Ai, lah kalua pitih, tapi waang lutok pitih tu untuk kaparaluan waang surang-surang. Hantu! Baa mangko co iko bana karajo waang kini ha! Stek-stek, kepeang! Tapi nan karajo indak ado!” kato Sabai.
Mangkutak tarangah.
“Nyo baitu man ciak. Soal databes tu cuma caro untuk mahindari kecemburuan sosial. Pengurus harian bagaji gadang, tapi nan ketua-ketua biro indak bagaji. Supayo samo-samo dapek jatah, lalu dibueklah program manyusun databes tu. Kini ketua-ketua biro lah dapek kepeang sadonyo. Inyo haniang waden hanok,” jawek Mangkutak.
“O, jadi tujuannyo bukan untuk mambuek databes do? Cuma untuak bagi-bagi kepeang? O, baitu caro karajo waang?” tanyo Sabai tangangak.
“Kalau sabana nak mambuek databes, tantu musti ado ukuran, kriterianyo dulu. Sasudah dapek kriterianyo, baru dicari ka lapangan. Kini kami indak baitu doh ciak. Kumpuan sajo nan ma nan dapek. Rumpuik, sikajuik, sikaduduak, jilatang, rumpuik saruik, kumpua! Pokoknyo kumpul! Iko kepeang. Bagi. Kan lai indak pitiah abak awak nan ka tandeh do,” kato Mangkutak.
“Memang hebat waang Mang. Tapi takana dek Ai, lai indak kadikecek an urang bahaso waang baladang di pungguang kawan tu?” tanyo Sabai.
“Alah ciak. Urang awak sabana santiang mah ciak. Jaankan baladang dipungguang kawan, batanam tabu dibibie lai pandai inyo,” jawek Mangkutak.
“Iyolo ndak Mang. Naiak lah minyak tu. Naiaklah! Indak baa doh. Urang Minang ko kan pandai baminyak aie. Kan iyo baitu ndak Mang?” solo Sabai.
“Baitu juo kalau mambagi-bagi rasaki ciak. Rumusnyo, mambagi tu musti gadang ka awak. Itu lah diakui dunia tumah ciak. Ciek dek kawan, dua dek awak,” kato Mangkutak.
“Sajuta duoratuih untuak ketua, duoratuih limopuluah untuk kepala biro? Baitu?” solo Sabai.
“Tahu lo aciak jo pambagian jatah den yo? Maklum selah ciak. Waden kan ketua. Kecek aciak murah bali dasi kini?” kato Mangkutak.
“Apo hubuangannyo jo dasi?” tanyo Sabai.
“Tantu iyo ciak. Ketua musti pakai dasi,” jawek Mangkutak.
“Kalau baitu, baa mangko kini waang indak pakai dasi?” tanyo Sabai.
“Bulan katibolah. Tarimo honor, langsuang den bali dasi tujuah! Sahari ciek warna. Alah kasanang hati aciak?” kato Mangkutak.
“Kok dibalian lo Ai dasi agak anam baa Mang?” tanyo Sabai.
“Aciak ka mamaki dasi? Anam? Untuak apo dasi anam bana ciak oi,” kato Mangkutak.
“Ka Ai sambuang-sambuangan,” jawek Sabai.
“Sudah disambuang-sambuang?” tanyo Mangkutak.
“Ujuangnyo nan ciek Ai kabek an ka tonggak tuo,” jawek Sabai.
“Ujuang nan ciek lai?” tanyo Mangkutak.
“Ujuang nan ciek lai Ai kabek an ka lihie koha,” jawek Sabai.
“Sudah tu Ai naiak ka ateh kurisi. Sudah tu Ai tajun bebas,” jawek Sabai.
“O, jadi aciak nak gantuang diri?” tanyo Mangkutak cameh.
“Tantu iyo,” jawek Sabai.
“Baa kok sa drastis itu bana ciak?” tanyo Mangkutak.
“Daripado mancaliak adiak Ai sandiri nan baladang di pungguang kawan, bialah Ai manggantuang diri,” jawek Sabai.
“Malu Ai. Malu kaum awak. Saroman waang indak batunjuak baajari,” jawek Sabai.
Dikarang oleh : Wisran Hadi
min_Latn min_Latn min_Latn min_Latn min_Latn min_Latn min_Latn bjn_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn